গ্রিন, অরেঞ্জ, ইয়েলো! জেনে নিন নতুন মেট্রো পরিষেবার সমস্ত খুঁটিনাটি

কলকাতা: কল্লোলিনী তিলোত্তমা এবার হয়ে উঠবে আরও দ্রুতগামী। শুক্রবার প্রধানমন্ত্রী নরেন্দ্র মোদি (PM Narendra Modi) হাওড়ায় একটি সাবওয়ে সহ শহরে তিনটি নতুন মেট্রো প্রকল্পের উদ্বোধন করেছেন। তিনি এই নতুন রুটগুলিতে মেট্রো পরিষেবারও উদ্বোধন করেছেন। এখন থেকে ইয়েলো লাইনের (Yellow Line) নোয়াপাড়া থেকে জয় হিন্দ বিমানবন্দর পর্যন্ত মেট্রো পরিষেবা পাওয়া যাবে। এছাড়াও, হাওড়া ময়দান থেকে সল্টলেক সেক্টর ফাইভ পর্যন্ত গ্রিন লাইনের (Green Line) পুরো অংশ এবং অরেঞ্জ লাইনের (Orange Line) কবি সুভাষ থেকে বেলেঘাটা পর্যন্ত অংশে মেট্রো চলাচল করবে। ফলে কলকাতা শহরের আনাচ কানাচে পৌঁছনো যাবে আরও দ্রুত।

এক নজরে জেনে নেওয়া যাক নতুন রুটগুলিতে পরিষেবার বিশদ তথ্য।

গ্রিন লাইন (হাওড়া ময়দান থেকে সেক্টর ফাইভ)

সোম থেকে শুক্রবারে চলবে ১৮৬টি মেট্রো (৯৩টি হাওড়া ময়দান এবং ৯৩টি সেক্টর ফাইভ থেকে ছাড়বে)। দুই দিকেই আট মিনিটের ব্যবধানে পরিষেবা পাওয়া যাবে। দিনের প্রথম ট্রেন হাওড়া ময়দান থেকে সকাল ৬.৩০ এবং সেক্টর ফাইভ থেকে ৬.৩২-এ। দিনের শেষ মেট্রো হাওড়া ময়দান থেকে রাত ৯.৪৫ এবং সেক্টর ফাইভ থেকে রাত ৯.৪৭-এ।

আরও পড়ুন: চার আধিকারিকের বিরুদ্ধে এফআইআর-এর সময় দিন, নির্বাচন কমিশনকে নবান্ন

রবিবার দুই দিক থেকে ৫২টি করে মোট ১০৪টি মেট্রো চলবে। রবিবার দিনের প্রথম ট্রেন হাওড়া ময়দান থেকে সকাল ৯.০০টা এবং সেক্টর ফাইভ থেকে ৯.০২-এ। দিনের শেষ মেট্রো হাওড়া ময়দান থেকে রাত ৯.৪৫ এবং সেক্টর ফাইভ থেকে রাত ৯.৪৭-এ।

অরেঞ্জ লাইন (কবি সুভাষ থেকে বেলেঘাটা)

সোমবার (২৫ অগাস্ট) থেকে চালু হবে অরেঞ্জ লাইনের পরিষেবা। সোম থেকে শুক্র দুই দিক থেকে ৩০টি করে ৬০টি মেট্রো চলবে সারাদিনে। শনি এবং রবিবার বন্ধ থাকবে যাত্রী পরিষেবা। দিনের প্রথম মেট্রো দুই প্রান্ত থেকেই সকাল ৮.০০টায় এবং শেষ মেট্রো দু’দিন থেকেই রাত ৮.০৫-এ। মেট্রো চলবে ২৫ মিনিটের ব্যবধানে।

ইয়েলো লাইন (নোয়াপাড়া থেকে জয়হিন্দ বিমানবন্দর)

এই রুটে মেট্রো চলবে সোম থেকে শুক্র, বন্ধ থাকবে শনি এবং রবিবারে। প্রতিদিন দুই দিক থেকে ৬০টি করে ১২০টি মেট্রো চলবে। ট্রেন চলবে ১০ থেকে ১৫ মিনিটের ব্যবধানে। দিনের প্রথম মেট্রো দুই প্রান্ত থেকেই সকাল ৭.৫৮টায় চলবে, শেষ মেট্রো দুই প্রান্ত থেকেই রাত ৮.০০টায়। যাত্রী পরিষেবা শুরু সোমবার (২৫ অগাস্ট)।